中原民謠 渡浮橋
作者：周麟之
朝代：宋

paragraphs: 渡浮橋，黄流噴薄翻雲濤。
駢頭巨艦寸金縴，翼以巨木維虹腰。
戍河老兵三太息，顧語行人淚霑臆。
去年造橋民力殫，今年過橋車轂擊。
只愁屢壞費修營，追呼無時困征役。
前月南朝天使來，欲令踐此誇雄哉。
無何層冰蔽流下，三十六洪中夜摧。
當時白馬津頭渡，不下氈車上船去。
今朝緩轡揚鞭回，笑踏長鯨指歸路。
但願河伯常安流，斯橋不斷千古浮。
他年過師枕席上，孰憂王旅行無舟。
適見黎陽山下驛，驛垣破處龜趺出。
豐碑大字天成橋，猶是宣和時相筆。